b'\n_START_ARTICLE_\nPiippolan ammatti- ja kulttuuriopisto\n_START_SECTION_\nHistoria\n_START_PARAGRAPH_\nOpisto aloitti toimintansa vuonna 1898 Haapaveden kunnantuvalla. Opiston nimi on vaihtunut vuosien varrella useampaan kertaan; Nykyinen nimi Piippolan ammatti- ja kulttuuriopisto otettiin k\xc3\xa4ytt\xc3\xb6\xc3\xb6n vuoden 2012 alussa. Aikaisempia opiston nimi\xc3\xa4 ovat olleet muun muassa Piippolan mieskotiteollisuuskoulu, Piippolan kotiteollisuuskoulu ja Piippolan k\xc3\xa4si- ja taideteollisuusopisto. _NEWLINE_Vuoden 2012 alussa opiston yll\xc3\xa4pit\xc3\xa4j\xc3\xa4 Siika-Pyh\xc3\xa4jokialueen koulutuskuntayhtym\xc3\xa4 sek\xc3\xa4 Kalajokilaakson koulutuskuntayhtym\xc3\xa4t muodostivat uuden yhteisen koulutuskuntayhtym\xc3\xa4n Jokilaaksojen koulutuskuntayhtym\xc3\xa4 JEDUn.\n_START_SECTION_\nKoulutus\n_START_PARAGRAPH_\nOpistossa voi kouluttautua media-assistentiksi, muotoiluassistentiksi, sisustusrakentajaksi ja puusep\xc3\xa4ksi. Oppilaitos tarjoaa my\xc3\xb6s ohjaavaa ja valmistavaa koulutusta, valmentavaa ja kuntouttavaa opetusta, vankilakoulutusta sek\xc3\xa4 muita kursseja.\n_START_SECTION_\nVankilakoulutus\n_START_PARAGRAPH_\nPiippolan ammatti- ja kulttuuriopisto on Suomen suurin vankilakoulutuksen tarjoaja. Vankilakoulutus aloitettiin Kestil\xc3\xa4n avovankilassa vuonna 1991. Vuosien aikana koulutus on laajentunut useampaan vankilaan, kuten muun muassa Laukaan, Pelson, Sukevan ja Oulun vankiloihin.\n_START_SECTION_\nTapahtumia\n_START_PARAGRAPH_\nSiikalatvan kulttuuri ry on j\xc3\xa4rjest\xc3\xa4nyt vuodesta 2009 l\xc3\xa4htien Piippolan vaarin lastenlaulufestivaali -tapahtuman vuosittain hein\xc3\xa4kuisin oppilaitoksen tiloissa. Tapahtumassa on esiintynyt muun muassa Hevisaurus. Tapahtuman yhteydess\xc3\xa4 j\xc3\xa4rjestet\xc3\xa4\xc3\xa4n my\xc3\xb6s Piippolan vaarin lastenlaulukilpailun finaali. Vuoden 2009 kilpailun finaalin voitti Iina Kangasharju.'